BRATISLAVA. Slovensko zasiahnu vo štvrtok opäť vysoké teploty. Môžu vystúpiť na 35 až 37 stupňov Celzia.
Slovenský hydrometeorologický ústav (SHMÚ) vydal výstrahu 2. stupňa pre okresy na juhu a v strede západného Slovenska ako aj pre juh stredného i východného Slovenska.
"Vysoká teplota predstavuje potenciálne nebezpečenstvo pre ľudské zdravie, fyzické aktivity a tvorbu požiarov," varuje SHMÚ.
Pre severnejšie oblasti platí výstraha 1. stupňa pred horúčavami, čo znamená, že teploty môžu dosiahnuť až 34 stupňov Celzia. Bez výstrah je len úplný sever stredného Slovenska.